SET ปิดลบ 15 จุด วิตก “ล็อกดาวน์” หลังยอดติดเชื้อ “โควิด” นิวไฮต่อเนื่อง
SET ปิดลบ 15 จุด คาดนลท.ขายลดเสี่ยง วิตก “ล็อกดาวน์” เต็มรูปแบบหลังยอดติดเชื้อ “โควิด” พุ่งนิวไฮต่อเนื่อง
7 ก.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวลง หลุดแนวรับสำคัญที่ 1,580 จุด จากความกังวลสถานการณ์การแพร่ระบาดไวรัสโควิด-19 ในประเทศ ที่จำนวนผู้ติดเชื้อยังอยู่ในระดับสูง ทำให้วิตกจะมีมาตรการคุมเข้มสกัดการแพร่ระบาดโควิด-19 ออกมาอีก ซึ่งนักลงทุนก็กังวลจะมีการล็อกดาวน์เต็มรูปแบบ จึงขายลดความเสี่ยงออกมาก่อน อีกทั้งตลาดฯไม่มีปัจจัยหนุน ประกอบกับราคาน้ำมันก็ปรับตัวลงด้วย
ขณะที่ตลาดในภูมิภาคเอเชียวันนี้ก็ปรับตัวลงเป็นส่วนใหญ่ หลังอัตราผลตอบแทนพันธบัตร (Bond yield) ปรับตัวลง และมีความกังวลโควิดสายพันธุ์ใหม่ ที่ทำให้วัคซีนอาจลดประสิทธิภาพลง ส่วนตลาดในยุโรปที่เทรดบ่ายนี้รีบาวด์ขึ้นได้เล็กน้อยหลังจากที่วานนี้ปรับตัวลงไปราว 1% พร้อมให้ติดตามสถานการณ์การแพร่ระบาดไวรัสโควิด-19 และติดตามคณะกรรมการกำหนดนโยบายการเงินของธนาคารกลางสหรัฐ (FOMC) จะเปิดเผยรายงานการประชุมของวันที่ 15-16 มิ.ย. ซึ่งจะมีขึ้นในวันนี้
สำหรับแนวโน้มการลงทุนในวันพรุ่งนี้ (8 ก.ค.) นายวีระวัฒน์ กล่าวว่า ตลาดฯคงจะแกว่งสร้างฐาน โดยมีแนวรับ 1,570-1,550 จุด ส่วนแนวต้าน 1,585 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
MENA มูลค่าการซื้อขาย 7,434.51 ล้านบาท ปิดที่ 2.48 บาท เพิ่มขึ้น 1.28 บาท
BBL มูลค่าการซื้อขาย 2,383.16 ล้านบาท ปิดที่ 108.00 บาท ลดลง 4.00 บาท
KBANK มูลค่าการซื้อขาย 1,978.41 ล้านบาท ปิดที่ 117.00 บาท ลดลง 1.00 บาท
SCB มูลค่าการซื้อขาย 1,670.29 ล้านบาท ปิดที่ 94.50 บาท ลดลง 1.75 บาท
CPALL มูลค่าการซื้อขาย 1,396.38 ล้านบาท ปิดที่ 60.25 บาท เพิ่มขึ้น 0.25 บาท